CELEX: 62020CN0214
Language: el
Date: 2020-05-20 00:00:00
Title: Υπόθεση C-214/20: Αίτηση προδικαστικής αποφάσεως την οποία υπέβαλε το Labour Court (Ιρλανδία) στις 20 Μαΐου 2020 — MG κατά Dublin City Council

10.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/16
            
         
      Αίτηση προδικαστικής αποφάσεως την οποία υπέβαλε το Labour Court (Ιρλανδία) στις 20 Μαΐου 2020 — MG κατά Dublin City Council
      (Υπόθεση C-214/20)
      (2020/C 262/21)
      Γλώσσα διαδικασίας: η αγγλική
      
         Αιτούν δικαστήριο
      
      Labour Court, Ireland
      
         Διάδικοι στην υπόθεση της κύριας δίκης
      
      
         Εκκαλών: MG
      
         Εφεσίβλητος: Dublin City Council
      
         Προδικαστικά ερωτήματα
      
      
                  1)
               
               
                  Έχει το άρθρο 2 της οδηγίας (1) την έννοια ότι πρέπει να θεωρείται ως χρόνος εργασίας ο χρόνος κατά τον οποίο ένας εργαζόμενος βρίσκεται σε «εφημερία ετοιμότητας» σε τόπο ή τόπους της επιλογής του, χωρίς να υποχρεούται οποτεδήποτε κατά τη διάρκεια της εφημερίας ετοιμότητας να ενημερώσει τον εργοδότη για τον τόπο στον οποίο βρίσκεται, και ενώ υποχρεούται μόνον να είναι σε θέση να ανταποκριθεί, εφόσον κληθεί να παράσχει τις υπηρεσίες του, εντός επιθυμητού χρόνου μετάβασης 5 λεπτών και μέγιστου χρόνου μετάβασης 10 λεπτών;
               
            
                  2)
               
               
                  Σε περίπτωση καταφατικής απαντήσεως στο πρώτο ερώτημα, εάν ένας εργαζόμενος ο οποίος υποχρεούται μόνον να ανταποκριθεί, εφόσον κληθεί να παράσχει τις υπηρεσίες του, εντός επιθυμητού χρόνου μετάβασης 5 λεπτών και μέγιστου χρόνου μετάβασης 10 λεπτών, δύναται, χωρίς περιορισμούς, να απασχολείται ταυτόχρονα από άλλον εργοδότη ή να ασκεί επιχειρηματική δραστηριότητα για ίδιο λογαριασμό κατά τον χρόνο που βρίσκεται σε «εφημερία ετοιμότητας», μπορεί ο χρόνος κατά τον οποίο ο εργαζόμενος βρίσκεται σε «εφημερία ετοιμότητας» στο πλαίσιο απασχόλησης σε συγκεκριμένο εργοδότη να θεωρείται ως «χρόνος εργασίας» στον εργοδότη αυτόν;
               
            
                  3)
               
               
                  Σε περίπτωση καταφατικής απαντήσεως στο δεύτερο ερώτημα, εάν ο εργαζόμενος απασχολείται πράγματι από δεύτερο εργοδότη κατά τον χρόνο που βρίσκεται σε «εφημερία ετοιμότητας», υπό τη μόνη προϋπόθεση ότι ο δεύτερος εργοδότης πρέπει να αποδεσμεύει τον εργαζόμενο όταν αυτός καλείται από τον πρώτο εργοδότη να παράσχει τις υπηρεσίες του, [πρέπει] ο χρόνος κατά τον οποίο ο εργαζόμενος βρίσκεται σε «εφημερία ετοιμότητας» και εργάζεται για τον δεύτερο εργοδότη να θεωρείται ως χρόνος εργασίας στο πλαίσιο της εργασιακής του σχέσης με τον πρώτο εργοδότη;
               
            
                  4)
               
               
                  Σε περίπτωση καταφατικής απαντήσεως στο τρίτο ερώτημα, συγκεντρώνει χρόνο εργασίας ταυτόχρονα όσον αφορά τον πρώτο και τον δεύτερο εργοδότη ένας εργαζόμενος ο οποίος κατά τον χρόνο που βρίσκεται σε εφημερία ετοιμότητας όσον αφορά τον πρώτο εργοδότη του απασχολείται σε δεύτερο εργοδότη;
               
            
         (1)  Οδηγία 2003/88/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με ορισμένα στοιχεία της οργάνωσης του χρόνου εργασίας (ΕΕ 2003, L 299, σ. 9).